b'\n_START_ARTICLE_\nMohammad Othman\n_START_SECTION_\nBakgrunn\n_START_PARAGRAPH_\nOthman kommer fra landsbyen Jayyous, som har lidd mye under israels mur p\xc3\xa5 Vestbredden, blant annet fordi 75\xc2\xa0% av landsbyens dyrkbare omr\xc3\xa5der og seks av landsbyens syv br\xc3\xb8nner ligger p\xc3\xa5 \xc2\xabfeil\xc2\xbb side av den. Ikke\xe2\x80\x93voldelige protester fra landsbyens innbyggere har blitt m\xc3\xb8tt med hard motstand fra israelske styrker. Halvparten av landsbyens ca. 3\xc2\xa0000 innbyggere er n\xc3\xa5 avhengig av matforsyninger fra hjelpeorganisasjoner._NEWLINE__NEWLINE_Konsekvensene av den israelske bosetningen Zufim North (Tsufin North), som er bygget av Lev Levievs selskaper etter at muren kom p\xc3\xa5 plass, har ogs\xc3\xa5 v\xc3\xa6rt store for landsbyen, blant annet fordi landomr\xc3\xa5der er blitt gitt til bosetterne. Bosetterne hevder landet ble solgt til dem av landsbyens innbyggere, noe disse benekter._NEWLINE_Othman ble politisk aktiv p\xc3\xa5 slutten av 1990\xe2\x80\x93tallet. Han har arbeidet mot den israelske muren, blant annet som ungdomskoordinator for organisasjonen Stop the Wall, og har ogs\xc3\xa5 arbeidet med informasjonskampanjer om israelske og multinasjonale bedrifters involvering i brudd p\xc3\xa5 menneskerettighetene mot den palestinske befolkningen.\n_START_SECTION_\nNorgesbes\xc3\xb8k\n_START_PARAGRAPH_\nOthman har bes\xc3\xb8kt Norge flere ganger. Han har hatt en rekke m\xc3\xb8ter med norske politikere og politiske organisasjoner, blant annet med finansminister Kristin Halvorsen.\n_START_SECTION_\nArrestasjon\n_START_PARAGRAPH_\nOthman ble arrestert den 22. september 2009 av Israelske myndigheter ved hjemkomsten til Palestina, etter et norgesbes\xc3\xb8k. Arrestasjonen skjedde ved Allenby Bridge Crossing, grensen mellom Jordan og Vestbredden. Othman holdes i interneringsleiren Huwarra Detention Centre. Interneringsleiren er kjent for utstrakt bruk av tortur, ogs\xc3\xa5 mot mindre\xc3\xa5rige fanger._NEWLINE_Fra frivillige organisasjoner uttrykkes det frykt for at Othman blir satt under s\xc3\xa5kalt administrative detention, hvilket i praksis betyr fengsling p\xc3\xa5 ubestemt tid og uten dom. Interneringsformen faller inn under israelsk milit\xc3\xa6r lovgivning. 800 av Israels 11\xc2\xa0000 palestinske fanger holdes under administrative detention._NEWLINE_Ogs\xc3\xa5 andre palestinske menneskerettighetsaktivister har blitt arrestert p\xc3\xa5 tilsvarende m\xc3\xa5ter, blant annet ble Muhammad Srour arrestert ved hjemkomsten fra Gen\xc3\xa8ve. Srour hadde v\xc3\xa6rt i Gen\xc3\xa8ve som \xc3\xb8yevitne for FNs sannhetskommisjon for Gaza (UN Fact Finding Mission on Gaza).'